**Príloha č. 5 Kategorizácia vád APV**

**I.**

**Vady APV pri akceptačných testoch a záručné vady**

1. **Kategorizácia vád APV**

Ak je výsledkom vykonania akceptačných testov zistenie, že Dielo alebo jeho časť nespĺňa dohodnutú funkčnosť Diela v zmysle prílohy č. 1 tejto Zmluvy o dielo a/alebo Detailného návrhu riešenia, a tým nenapĺňa účel a cieľ tejto Zmluvy o dielo, má Dielo vady. Zhotoviteľ zodpovedá za vady Diela v čase jeho odovzdania Objednávateľovi, resp. pri vykonaní akceptačných testov.

Vady Diela sú kategorizované nasledovne:

1. **„Kritická vada (A)**“ je vada Diela, ktorá spôsobuje tak závažné problémy, že ďalší priebeh, ani dodržanie predpokladaného časového plánu akceptačných testov nie je možné a musí byť zastavené, dokiaľ nie je vada odstránená. Vada (A) sa prejavuje najmä tým, že:
   * Dielo alebo jeho časť nie je možné používať alebo ovládať, resp. ide o vady jeho bezpečnosti a funkcionality,
   * nasadenie Diela alebo jeho časti by mohlo spôsobiť škody na APV alebo na iných IS prevádzkovaných Objednávateľom, alebo
   * APV nie je schopné obstáť v testoch záťaže informačných systémov predpokladaných v prílohe č. 1 tejto Zmluvy o dielo a/alebo Detailnom návrhu riešenia.
2. **„Závažná vada (B)**“ je vada Diela, ktorá by ohrozila ďalšie pokračovanie akceptačných testov, alebo by vážne ohrozovala ďalšiu prevádzku iných častí APV Objednávateľa, ak by nedošlo k jej odstráneniu.
3. **„Nekritická vada (C)**“ je vada Diela, ktorá nie je vadou (A) ani vadou (B), najmä vada, ktorá spôsobí čiastočný neúspech akceptačných testov, alebo ktorá sa prejaví iba niekedy. Za bežných podmienok by nebola stratená žiadna dôležitá funkcia APV alebo by bolo možné pre jej prekonanie nájsť rozumnú al­ternatívu. Táto vada by neohrozila prevádzku APV Objednávateľa s reálnymi dátami, ale môže zvýšiť riziko vzniku ďalších vád.
4. **Lehoty na odstránenie vád pri akceptačných testoch**

Lehoty sú v súlade s bodom 6.13 Zmluvy o dielo uvedené v protokoloch o vykonaných akceptačných testoch, alebo ak protokol neobsahuje túto lehotu na odstránenie vady APV, Zhotoviteľ je povinný odstrániť vady:

1. **„Kritická vada (A)**“ do 3 pracovných dní od podpísania príslušného protokolu o vykonaných akceptačných testoch.
2. **„Závažná vada (B)**“do 5 pracovných dní od podpísania príslušného protokolu o vykonaných akceptačných testoch.
3. **„Nekritická vada (C)**“do 10 pracovných dní od podpísania príslušného protokolu o vykonaných akceptačných testoch.
4. **Lehoty na odstránenie záručných vád**

Ak sa Zmluvné strany nedohodnú inak, Zhotoviteľ je povinný odstrániť záručné vady:

1. **„Kritická vada (A)“** do 3 pracovných dní od oznámenia vady Objednávateľom Zhotoviteľovi.
2. **„Závažná vada (B)“** do 5 pracovných dní od oznámenia vady Objednávateľom Zhotoviteľovi.
3. **„Nekritická vada (C)“** do 10 pracovných dní od oznámenia vady Objednávateľom Zhotoviteľovi.

**II.**

**Právne vady APV**

Zhotoviteľ sa zaručuje, že APV je bez právnych vád, ktoré by bránili použitiu APV podľa Zmluvy o dielo, t. j. žiadnym spôsobom neporušuje ani nepoškodzuje práva tretích strán. V prípade právnej vady APV sa Zhotoviteľ zaväzuje takú vadu odstrániť, a to bez zbytočného odkladu, niektorým z nasledujúcich spôsobov:

1. nahradí časť APV, ktorá trpí právnou vadou za časť APV, ktorá právnou vadou netrpí,
2. odstráni právnu vadu dojednaním s dotknutou treťou stranou, ktorej sa právna vada týka, v zmysle ustanovenia bodu 11.9 Zmluvy o dielo.